Hold Norge Rent

Hold Norge Rent er en ideell og uavhengig forening som arbeider mot forsøpling. Organisasjonen er en medlemsorganisasjon, og medlemmer kan være private bedrifter, bransjeorganisasjoner, offentlige virksomheter som kommuner, fylkeskommuner, offentlig eide selskaper, samt private foreninger og frivillige organisasjoner. 31. desember 2019 hadde Hold Norge Rent 99 medlemmer.Hold Norge Rent skal bidra til å samle miljøene i Norge som arbeider mot forsøpling, enten på land eller marin forsøpling. Videre skal foreningen bidra til økt gjenbruk og gjenvinning ved at avfall samles inn gjennom etablerte retur- og innsamlingsordninger som for eksempel Infinitum, Sirkel eller Grønt Punkt Norge.


== Historikk ==
Hold Norge Rent ble opprinnelig etablert i 1969 som en aksjon av Norges Vel. I 2004 ble Hold Norge Rent reetablert som kampanje av Norsk Renholdsverks Forening, nå Avfall Norge – og i 2014 stiftet som selvstendig organisasjon.


== Aktiviteter og prosjekter ==
Hold Norge Rents virksomhet er prosjektfinansiert. Arbeidet med prosjektene som foreningen har mottatt tilskudd til, utgjør hovedaktiviteten til foreningen.


=== Hold Norge Rent-konferansen ===
Hold Norge Rent-konferansen er Norges største møteplass for å diskutere ny kunnskap og innsikt i marin forsøpling. Den to dager lange konferansen arrangeres årlig og samler aktører fra offentlig virksomhet, avfallsselskap og frivillige organisasjoner.


=== Gullklypa ===
Hold Norge Rent deler årlig ut «Gullklypa» til enkeltpersoner eller institusjoner som har gjort en spesiell innsats mot forsøpling, og for et rent og trivelig Norge. Prisen skal motivere til fortsatt arbeid mot forsøpling av miljøet. Gullklypa ble første gang utdelt i 2004.


=== Strandryddedagen/Strandryddeuka ===
Hold Norge Rents største aktivitet, hvor frivillige over hele landet plukker søppel på Norges strender og langs vassdrag og innsjøer. Strandryddedagen ble arrangert for første gang i 2011, med støtte fra Klima- og miljødepartementet. Den er senere utvidet til å vare en uke – ­­og oppslutningen øker hvert år, fra 2000 ryddere det første året til over 40 000 i 2019.I 2020 fylte Strandryddedagen 10 år med jubileumsfest i Lofoten. I løpet av 10 år har minst 360 000 frivillige bidratt til:

Over 17 000 ryddeaksjoner
7 000 tonn innsamlet avfall
Over 90 adopterte områder


=== Vårryddedagen ===
Denne dagen skal støtte opp under tradisjonen med rydding av marint avfall om våren, ettersom Strandryddedagen har blitt flyttet til høsten. Målet med Vårryddedagen er å ha en felles ryddedag når søppelet kommer til syne etter snøsmelting og før hekketiden er i gang for fullt. Grunnet is og snø gjennomføres Vårryddedagen hovedsakelig i fylkene i Sør-Norge, Vestlandet, og Midt-Norge, med værforbehold for fylkene i Nord-Norge og Innlandet.


=== Før fuglene kommer ===
Ryddeaksjonen «Før fuglene kommer» er et samarbeidsprosjekt mellom Hold Norge Rent, Statens naturoppsyn og Norsk Ornitologisk Forening, i tillegg lokale og regionale koordinatorer og aktører.
Målet er å rydde områder som er viktige for hekkende fugl, før hekketiden begynner og ferdselsforbudet trer i kraft.


=== #likefinsomfør ===
#likefinsomfør er en dugnad som skal motivere til forebygging av forsøpling og til å ta vare på nærmiljøet vårt, ferieparadisene våre, havet og naturen. Målet med dugnaden er å motivere til en Norgesferie uten forsøpling. Tips og råd til en søppelfri ferie er samlet på en egen nettside: likefinsomfør.no


=== Min bit av Norge ===
Min bit av Norge (tidl. Adopter en strand) er et tiltak for å bidra til regelmessig rydding og kartlegging av «adopterte» områder: strender, øyer, områder langs vassdrag og innsjøer, stier eller andre steder i nærmiljøet. Målet er, i tillegg til å sikre jevnlig rydding, å skaffe mer kunnskap om marin forsøpling for å identifisere, ansvarliggjøre og stoppe kildene til det marine avfallet i Norge.


=== Folkeforskning ===
Hold Norge Rent har samlet kunnskap om forsøpling i Norge siden 2011. Foreningen henter i dag kunnskap gjennom folkeforskning og egne kartleggingsprogram, og registrerer data i Ryddeportalen – se nedenfor.  


=== Kartprosjektet «Rydde» ===
Ryddenorge.no er en kartløsning og planleggingsverktøy for ryddeaksjoner i Norge. Via Rydde dokumenteres blant annet mengder ryddet forsøpling, forsøplede områder og antall forsøplingsgjenstander fordelt på geografi. 
Det er mulig å opprette egne ryddeaksjoner, finne ryddeaksjoner man kan bli med på i nærområdet, markere steder med behov for rydding og se hvilke områder som er meldt inn forsøplet. Frivillige kan også registrere søppelfunnene, og slik bidra til kunnskap og statistikk om hva slags avfall som er på avveie i norsk natur. Statistikken herfra blir brukt for å utarbeide Rydderapporten. 
Rydde kommer også som app, og gjør det enkelt å registrere hvor det har blitt ryddet, hvor det bør ryddes, samt hvor man kan hente gratis ryddeutstyr og levere marint avfall vederlagsfritt. 


=== Ryddepakker ===
Hold Norge Rent tilbyr to typer gratis ryddepakker: aksjonspakker til frivillige ryddere og stasjonære ryddepakker til utfarts- og overnattingssteder ved kysten, på fjellet og i skog og mark.


=== Refusjonsordningen for håndtering av eierløst marint avfall ===
Hold Norge Rent administrerer refusjonsordningen for håndtering av eierløst marint avfall, som er finansiert av Miljødirektoratet. Ordningen gjelder for avfall som er samlet inn i tilknytning til frivillige ryddeaksjoner, og skal blant annet motivere til økt oppslutning og hyppigere rydding.


=== Ressursbank for kommuner ===
Hold Norge Rent tilbyr norske kommuner en nettveileder som har den hensikt å gjøre arbeidet mot en søppelfri kommune enklere. Her finner man kunnskap og råd om hvordan man bør gå fram for å innhente data om egen forsøplingssituasjon, og på den måten sette inn riktige tiltak. 


=== Samarbeidsarenaen for aktører som arbeider mot marin forsøpling (SAM) ===
Hold Norge Rent koordinerer Samarbeidsarenaen for aktører som arbeider mot marin forsøpling (SAM).SAM møtes to ganger per år for informasjonsutveksling, kunnskapsoppdatering og kompetanseoverføring, samt for å legge til rette for utvikling av arbeidet på feltet.


== Referanser ==